Document ID: 32007R1376

KOMISJONI MÄÄRUS (EÜ) nr 1376/2007,
23. november 2007,
millega muudetakse Euroopa Parlamendi ja nõukogu määruse (EÜ) nr 304/2003 (ohtlike kemikaalide ekspordi ja impordi kohta) I lisa
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Euroopa Parlamendi ja nõukogu 28. jaanuari 2003. aasta määrust (EÜ) nr 304/2003 ohtlike kemikaalide ekspordi ja impordi kohta, (1) eriti selle artikli 22 lõiget 4,
ning arvestades järgmist:
(1)
Määrusega (EÜ) nr 304/2003 rakendatakse Rotterdami konventsiooni eelteavitamisel põhineva nõusoleku menetluse (PIC-menetluse) kohta teatavate ohtlike kemikaalide ja pestitsiidide rahvusvahelises kaubanduses, millele kirjutati alla 11. septembril 1998 ja mis kiideti ühenduse nimel heaks nõukogu otsusega 2003/106/EÜ. (2)
(2)
Määruse (EÜ) nr 304/2003 I lisa tuleks muuta, et võtta arvesse regulatiivmeetmeid, mis on võetud teatavate kemikaalide suhtes vastavalt nõukogu 27. juuli 1976. aasta direktiivile 76/769/EMÜ liikmesriikide õigus- ja haldusnormide ühtlustamise kohta seoses teatavate ohtlike ainete ja valmististe turustamise ja kasutamise piirangutega, (3) nõukogu 15. juuli 1991. aasta direktiivile 91/414/EMÜ taimekaitsevahendite turuleviimise kohta, (4) Euroopa Parlamendi ja nõukogu 16. veebruari 1998. aasta direktiivile 98/8/EÜ, mis käsitleb biotsiidide turuleviimist, (5) ning muudele ühenduse õigusaktidele. Juhul kui kõnealuste õigusaktidega seatud piiranguid hakatakse rakendama alles mingist tulevasest kuupäevast, tuleks rakendamise hõlbustamiseks hakata ka määrusega (EÜ) nr 304/2003 sätestatud kohustusi rakendama samast kuupäevast.
(3)
Direktiivi 76/769/EMÜ kohaselt on perfluorooktaansulfonaatide tööstuslik kasutamine rangelt piiratud ja seepärast tuleks nimetatud ained lisada määruse (EÜ) nr 304/2003 I lisa 1. ja 2. osas esitatud kemikaalide loetelusse.
(4)
Dimeteenamiid, fosaloon, alakloor, tiodikarb, metüüloksüdemetoon, kadusafoss, karbofuraan, karbosulfaan, haloksüfop-R on otsustatud jätta toimeainetena kandmata direktiivi 91/414/EMÜ I lisasse; seega keelatakse nende toimeainete kasutamine pestitsiidina ja need tuleks lisada kemikaalide loetelusse määruse (EÜ) nr 304/2003 I lisa 1. ja 2. osas.
(5)
Karbarüül ja triklorofoon on otsustatud jätta toimeainetena kandmata direktiivi 91/414/EMÜ I lisasse ja direktiivi 98/8/EÜ I, IA või IB lisasse; seega keelatakse nende toimeainete kasutamine pestitsiidina ja need tuleks kanda kemikaalide loetelusse määruse (EÜ) nr 304/2003 I lisa 1. ja 2. osas.
(6)
Malatioon on otsustatud jätta toimeainena kandmata direktiivi 91/414/EMÜ I lisasse; seega keelatakse selle kasutamine taimekaitsevahendite pestitsiidide alakategooria toimeainena ja see tuleks lisada kemikaalide loetelusse määruse (EÜ) nr 304/2003 I lisa 1. osas.
(7)
Fenitrotioon, diklorofoss, diasinoon ja diuroon on otsustatud jätta toimeainetena kandmata direktiivi 91/414/EMÜ I lisasse; seega keelatakse nende kasutamine taimekaitsevahendite pestitsiidide alakategooria toimeainetena ja need tuleks lisada määruse (EÜ) nr 304/2003 I lisa 1. ossa olenemata asjaolust, et neid toimeaineid on nimetatud ja need on esitatud hindamiseks direktiivis 98/8/EÜ ja seetõttu võivad liikmesriigid jätkata nende kasutuslubade väljaandmist, kuni on tehtud kõnealuse direktiivi kohane otsus.
(8)
Direktiivi 91/414/EMÜ artikli 8 lõikes 2 on sätestatud 12 aasta pikkune ajavahemik, mille jooksul liikmesriigid võivad lubada teatavaid toimeaineid sisaldavate taimekaitsevahendite turuleviimist. Seda ajavahemikku on pikendatud komisjoni 20. novembri 2002. aasta määrusega (EÜ) nr 2076/2002 nõukogu direktiivi 91/414/EMÜ artikli 8 lõikes 2 osutatud tähtaja pikendamise kohta ning teatavate toimeainete kõnealuse direktiivi I lisasse kandmata jätmise ja asjaomaseid aineid sisaldavate taimekaitsevahendite lubade tühistamise kohta. (6) Ent kuna enne kõnealuste ainete jaoks määratud ajavahemiku lõppemist ei võetud vastu direktiivi toimeainete metüülasiinfossi ja vinklosoliini lisamise kohta direktiivi 91/414/EMÜ I lisasse, olid liikmesriigid kohustatud neid toimeaineid sisaldavate taimekaitsevahendite siseriiklikud load tühistama alates 1. jaanuarist 2007. Seepärast on keelatud metüülasiinfossi ja vinklosoliini kasutamine pestitsiidina ning need ained tuleks lisada kemikaalide loetelusse määruse (EÜ) nr 304/2003 I lisa 1. osas.
(9)
Määruse (EÜ) nr 304/2003 I lisa tuleks vastavalt muuta.
(10)
Käesoleva otsusega ette nähtud meetmed on kooskõlas direktiivi 67/548/EMÜ artikli 29 alusel moodustatud komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 304/2003 I lisa muudetakse vastavalt käesoleva määruse lisale.
Artikkel 2
Käesolev määrus jõustub kahekümnendal päeval pärast avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 23. november 2007

Labels: 3
1
20